<classify> VIBANDA kumi na vitatu vya wavuvi katika kambi ya wavuvi ya Ilanga, Marerani wanaovua samaki Ziwa Rukwa katika wilaya ya Sumbawanga vimeteketea kwa moto.Aidha mvuvi, Festo Komba ameungua mgongoni wakati akihangaika kuokoa mali zake na sasa amelazwa katika Zahanati ya Muze kwa matibabu huku hali yake ikielezwa kuimarika. Akizungumza na gazeti hili kwa njia ya simu, Mkuu wa Wilaya ya Sumbawanga, Dk Halfany Haule amethibitisha kutokea kwa mkasa huo a Agosti 28 , mwaka huu saa sita mchana.Akifafanua alisema hakuna mtu yeyote aliyeripotiwa kupoteza maisha na kwamba moto huo ulisababishwa na mvuvi aliyekuwa akikaanga samaki.Moto umedhibitiwa ...vibanda 13 vilivyoezekwa kwa nyasi maarufu full suit vimeteketea na moto .. tulishaaanza kuongea na wavuvi hao ambao vibanda vyao vimeezekwa kwa nyasi waanze kujenga nyumba za kudumu kwa kuwa kule walikokuwa wakiishi mwanzo tuliwahamisha na kuwaleta hapa Ilanga Marerani alisema mkuu huyo wa wilaya. Takribani asilimia 68 ya wavuvi hao wamejenga nyumba za kudumu bado wachache ambao nao wako katika harakati ya kuboresha makazi yao.Baadhi ya wavuvi waliohojiwa na gazeti hili kwa nyakati tofauti wameushukuru uongozi wa kijiji cha Ilanga na askari polisi kutoka Kituo cha Polisi Muze kwa kushirikiana na wavuvi kuudhibiti moto huo .  <topic>: KITAIFA 